
הצעת חוק הגנת הצרכן (תיקון מס' 10) (פרסום מידע בדבר קרינה ממכשירים
פולטי קרינה), התשס"א2000-

הצעתו של חבר הכנסת אופיר פז-פינס



היו"ר אברהם פורז:		אני מתכבד לפתוח את ישיבת ועדת הכלכלה.
				אנחנו דנים בהצעת חוק של חבר הכנסת אופיר פז-פינס בקשר לטלפונים סלולריים.

מאחר שאנחנו קיימנו דיון די יסודי בשלב של הקריאה המוקדמת, לפני שהעברנו את החוק לקריאה ראשונה, וכפי שאתם ודאי יודעים יש הבדלים משמעותיים בין הצעת החוק כפי שעברה בקריאה המוקדמת מכפי שהיא נראית היום, מי שרוצה לומר משהו לגבי ההצעה, בבקשה.

יאיר יוספי:			אני מעיר את תשומת לבכם לנייר שהעברנו אליכם 
 				בנושא שעיקרו הוא שמצד אחד אנחנו מברכים על הצעת החוק הזו, אבל מבקשים בסעיף 2 שמדבר על לוח הזמנים להתייחס לבעיה שהמידע של מידת הספיגה המפורסמת על-ידי יצרנים שונים היא היום לא אחידה. שיטת המדידה היא לא אחידה והיום בעולם עובדים על שיטת מדידה אחידה שתהיה מקובלת על כל היצרנים בעולם, לפחות בעולם המערבי.

היו"ר אברהם פורז:		מה מונע את משרד המסחר והתעשייה לקבוע 
 				איזה  קריטריון וכל אחד מחברות הטלפון הסלולריות תברר עם היצרן שלה?

יאיר יוספי:			אתה מדבר על פרסום מידע שיאפשר לציבור 
 				לעשות השוואה ואז זה לא יהיה בר-השוואה מפני שכל יצרן ייתן את הנתונים לפי שיטתו.

היו"ר אברהם פורז:		מה זאת אומרת לפי שיטתו? זה לא דבר 
 				אובייקטיבי?

יאיר יוספי:			לא.

היו"ר אברהם פורז:		אז נעשה את זה שיהיה אובייקטיבי. יש בעולם 
 				בטח עשרות יצרני מכוניות ובכל-זאת אפשר להחליט מה כוחות הסוס לבלימה לכל מכונית.

יאיר יוספי:			בקשתי היא לגבי לוח הזמנים.

היו"ר אברהם פורז:		אנחנו לא יכולים להתיישר – אני אומר את זה 
 				בשמי ואני מניח שהמציע חושב אותו הדבר – לפי איזה דברים שיקרו או לא יקרו בעולם.

יאיר יוספי:			כל הציוד שבשימוש בארץ מיובא מחו"ל.

היו"ר אברהם פורז:		כל מעבדה הכי פשוטה יכולה לבדוק את הקרינה 
 				שלו על-ידי זה שהיא מפעילה אותו.

קריאה:				לא. היא לא יכולה. זו הבעיה.

אופיר פז-פינס:			מה קבענו מבחינת לוח הזמנים?

היו"ר אברהם פורז:		עוד לא קבענו.

ברוריה ון-רייך:			לאור העובדה שהנושאים קשורים אלינו, למשרד 
 				התקשורת, אנחנו נבקש שבסעיף ב(3), סעיף קטן 2, זה ייאמר: "השר בהסכמת שר התקשורת ובאישור ועדת הכלכלה".

דבר שני שאנחנו רוצים הוא שייאמר ש"רשאי לקבוע הוראות".

היו"ר אברהם פורז:		את יודעת שהפסיקה אומרת שרשאי זה חייב.

ברוריה ון-רייך:			בסעיף 2 אנחנו קובעים שלעניין טלפונים 
 				סלולריים, הוא חייב לקבוע. לגבי שאר מכשירים פולטי קרינה, זאת סמכות. אל תחייב אותו לקבוע אלא תהיה לו סמכות לקבוע.

רביב סובל:			לאור העובדה שאין מידע ודאי על כך שיש איזה 
 				שהן סכנות ברורות, לא צריך שמדינת ישראל תהיה הראשונה בעולם.

היו"ר אברהם פורז:		גם אין סכנות ברורות משומן, ואם זה כך, למה 
 				כתוב על כל לבן אחוז השומן?

רביב סובל:			אני חושב שאנחנו לא צריכים להיות מובילים 
 				עולמיים בעניין הזה. ברגע שאין סטנדרטים קבועים אתם כולם יכולים להתיישר, התוצאה תהיה הכבדה על המפעילים בישראל ובסופו של דבר העלויות של הבדיקות יתגלגלו על הלקוח.

היו"ר אברהם פורז:		נראה קצת מוזר שאתה אומר את הדברים האלה.
 				לא שאתה לא יכול לומר את זה, אבל החוק הזה הגיע בתמיכת ממשלה וזה נראה קצת מוזר שזו עמדת משרד האוצר.

אילנה מישר:			משרד הבריאות מבקש שלגבי סיכונים, זה יהיה 
 				בהתייעצות אתו. לגבי מדידה, זה לא מעניין אותנו ואנחנו לא מבקשים התייעצות, אבל התקנות מדברות על אפשרות לקבוע מעבר למדידה.

דבורה סיילס:			לפני חודשיים החליטו החברות הסלולריות 
 				בארצות-הברית לפרסם מידע בדבר עוצמת הקרינה לציבור, ואין סיבה שבישראל זה לא ייעשה. כך שאנחנו לא נהיה ראשונים בנושא זה.

מעבר לזה אני רוצה לציין את הסכנה שבטלפון הסלולרי, להבדיל ממכשירים אחרים פוליטי קרינה, זה קירבה לאזור המוח ומשך השימוש במכשיר על-ידי האדם.

אופיר פז-פינס:			אני רוצה להזכיר לכולם שהצעת החוק הזאת היא 
 				הצעת פשרה וכי ויתרתי על דברים הרבה יותר עקרוניים מבחינתי כדי להגיע לקונצנזוס בוועדה. לכן אני לא אסכים שתנסו לכופף אותי בכל מיני סעיפים. למשל, אם שר התעשייה והמסחר צריך להתייעץ עם שלושה-ארבעה שרים כדי להעביר את זה, אני יודע שתקנות לא יהיה מזה ואני יודע זאת כי אני מספיק זמן בכנסת. חבל על הזמן. אני אתנגד לזה בכל תוקף.

אני הרי חי במדינה הזאת ואני אומר גם לנציגי הממשלה. אני מקווה שאתם אומרים כאן דברים לשם שמים ואני אומר את הדברים משום שמופעל כאן לובי של החברות המפעילות גם על חברי הכנסת וגם על הממשלה, וחברי הכנסת עומדים בעניין הזה אבל הממשלה מתחילה לדבר בדיבור אחר. כמו שאמר יושב-ראש הוועדה הממשלה תמכה בהצעת החוק הזה, אבל פתאום אתם מעלים סייגים שיגרמו לחוק הזה לא להיות מחוקק. אני מציע בעניין הזה להיזהר.

כמו שאמרתי, הצעת החוק הזאת היא פשרה מאוד מאוד מתונה מבחינתי. אגב, אנחנו לא עושים כאן שום שיא עולמי. בבריטניה מחוקקים היום חוק ברור שאומר שלילדים אסור להשתמש בטלפונים סלולריים, ואנחנו לא הצענו זאת למרות שיכול להיות שפעם יציעו את זה. אנחנו לא קובעים כאן שום שיא עולמי אלא אנחנו בסך הכל עושים חוק מתון מאוד שמאפשר לקבוע איזה שהם כללים במשחק הזה. עד היום כולם אמרו לנו שיש תקן בינלאומי, אבל פתאום אומרים לי שהתקן הבינלאומי הוא לא אובייקטיבי, פתאום אין תקן בינלאומי. אי-אפשר לשחק עם הדברים לפי נוחות. זה לפעמים עושים פוליטיקאים, אבל זה אסור שיעשו אנשי מקצוע.

כמציע החוק אני כבר אומר לכם  שאני לא אסכים לשינוי, אלא אם כן יש שינוי שבאמת מתקבל על הדעת שלא חשבנו עליו, עם זה אין לי בעיה. אבל סתם כד לעשות כאן כל מיני טריקים בתוך החקיקה, אני לא אסכים לזה.

יצחק קמחי:			אני מברך על החוק אלא שיש לי בעיה אחת והיא 
 				עקרונית והיא נושא מיקומו של החוק. המיקום של החוק הוא במסגרת חוק הגנת הצרכן בסעיף העוסק בסימון טובין, כל הטובין. החוק לא עוסק במוצרים ספציפיים, לא בטלפונים סלולריים, לא בצעצועים לילדים שזה לא פחות חשוב, אלא כל הדברים האלה נקבעים בתקנות. המיקום מבחינת קוהרנטיות של החקיקה הוא לא נכון.

היו"ר אברהם פורז:		מה אתה מציע?

יצחק קמחי:			במסגרת התקנות, במסגרת צו שיהיה צו ספציפי. 
 				אחר-כך נגיע למצב שכל מוצר שיש אתו איזושהי בעיה, נצטרך לחוקק חוק לגביו.

היו"ר אברהם פורז:		מה עושים שהכנסת רוצה שאתם תקבעו והיא לא 
 				רוצה לתת שיקול דעת?

יצחק קמחי:			תאכפו, אני בעד ואני אדחף את זה יחד אתכם 
 				ואפילו יותר חזק, אבל זאת לא הנקודה.

אופיר פז-פינס:			זה לא נקבע בתקנות עד היום. מי יתקע לכף יד 
 				שהוא יקבע בעתיד? לכן אנחנו רוצים חוק מיוחד שבעצם מכריח את השר לתקן תקנות.

יצחק קמחי:			כל מה שנאמר בתיקון לחוק קיים בסעיף 
 				המסמיך.

אופיר פז-פינס:			אבל לא עשיתם את זה.

היו"ר אברהם פורז:		אני מסכים אתך שאין קוהרנטיות, אבל כשיש לך 
 				בעיה שאתה רוצה לפתור, אתה פותר.

יצחק קמחי:			זה נכון, אבל אני מסביר למה אנחנו מובילים ואני 
 				חושב שאנחנו לא עושים טוב. אנחנו לא עושים טוב כי נצטרך לעשות הצעות חוק לגבי כל מוצר ומוצר שיש אתו בעיות ולא חסרים כאלה. אז יהיו תקנות לבובת ברבי, יהיו תקנות לסיר לחץ ולכל דבר אחר.

היו"ר אברהם פורז:		הכנסת רואה שהממשלה לא עושה משהו, ואז יש 
 				שתי אפשרויות כאשר אחת מהן היא לצלצל לשר ולומר לו שיתקין תקנות. אם הוא מתקין, זה מצוין, חבר הכנסת יכול לומר שהוא בא על סיפוקו. אבל מה קורה כששר לא מתקין? אז אנחנו מתערבים בדבר שאולי קצת עקום אבל הוא משיג את התוצאה והתוצאה היא רצויה. נניח שחבר כנסת פינס היה מוותר והשר לא מתקין, מה עושים אז? הוא יצא פריאר.

אופיר פז-פינס:			למה הוא לא התקין בין הקריאה הראשונה 
 				לעכשיו? היו לו שלושה-ארבעה חודשים להתקין תקנות.

היו"ר אברהם פורז:		אין שר מסחר ותעשייה.

אופיר פס-פינס:			יש שר, אבל הוא לא יתקין תקנות.

אסף אייזן:			אני מפורום החברות הסלולריות. אנחנו עוסקים 
 				בהסברה ואני חושב שזה נושא הסברה פרופר, נושא של פרסום מידע לצרכן.

גם אנחנו מברכים על הצעת החוק, אין לנו כל עניין להסתיר מידע מהציבור ומיום היוולדו של הפורום אנחנו פועלים  בשקיפות וזה אחד העקרונות שמנחים אותנו, אבל אנחנו חושבים שבהצעת החוק הזאת יש כמה דברים שצריך להוסיף.

אחד הדברים זה הנושא של הסכמה או התייעצות עם שר התקשורת כשר שממונה על העניין. שר התקשורת הוא זה שנותן את ההיתר ליבוא של מכשירים כאלה לארץ, והוא זה שצריך שיתייעצו אתו בנושא של התקנת תקנות בנושא הזה.

נושא שני זה הנושא של האפליה והציג את זה כאן האדון הנכבד מהרשות להגנת הצרכן. אם מדברים על מכשירים פוליטי קרינה יש אלף ואחד מכשירים כאלה ואני לא רואה למה הטלפונים הסלולריים צריכים לקבל התייחסות ספציפית, מה גם שהמידע הזה בסופו של דבר לא מצוי אצל החברות הסלולריות אלא אצל החברות היצרניות.

היו"ר אברהם פורז:		אם אני מייבא משקאות קלים מחו"ל ויש בהם 
 				רעל, אני יכול לומר שאני לא יודע כלום כי אני לא פותח את הבקבוקים.

אסף אייזן:			אני לא מסיר את אחריות החברות המפעילות 
 				והחברות יקבלו ויבצעו כל החלטה. אני רק אומר שבהצעת החוק יש להכניס את הנושא של אחריות היצרנים לספק את המידע הזה וגם את אחריות היצרנים לפרסם את המידע הזה.

היו"ר אברהם פורז:		מה תעשה אם סמסוג בקוריאה לא רוצה לספק 
 				מידע?

אסף אייזן:			אז יוחלט לא לספק את הטלפונים. אם הוא לא 
 				יספק את המידע, אני לא אוכל לפרסם את המידע.

היו"ר אברהם פורז:		אל תמכור.

אסף אייזן:			הוא לא ישווק.

היו"ר אברהם פורז:		אתה מוכר לי מכשיר, יש לך ספקים, יש דרישות 
 				חוק, תדאג שהספקים יעמדו בדרישות. אם לא, אל תמכור. אתה תלך לכל ספקי הציוד, תאמר להם שהמחוקק הישראלי השתגע, הוא רוצה ממך פרטים אלו ואלו שאתה חייב לספק. אם הוא לא מספק, אתה לא קונה ממנו.

אסף אייזן:			אני בכל אופן חושב שהוועדה יכולה להכניס גם 
 				את אחריות היצרניות לעניין הזה.

קריאה:				החוק עוסק בזה בסעיף 18. הם אלה שחייבים 
 				לעשות זאת.

אהוד נאמן:			אני רוצה לומר שהצעת החוק היא הצעת חוק 
 				חשובה. בתפקידי אני ממונה על מניעת חשיפה של הציבור לקרינה אלקטרומגנטית ולכן בניגוד למה שאמר חבר הכנסת פינס, אני כן מבקש שיהיה כתוב השר בהתייעצות עם השר לאיכות הסביבה, היות וזה תפקידי ואני הוא זה שממונה על הקרינה.

יש לשים לב שכל מכשיר או מכונה שפולטים קרינה בלתי מייננת, זה יכול להיות גם שלט רחוק לטלוויזיה, ולכן חייבת להיות זיקה בין החוק הזה לבין החוק לקרינה בלתי מייננת  שכבר הוכנה על-ידי המשרד.

מנחם מרגליות:			אני מברך על הצעת החוק. לדעתי שם החוק הוא 
 				מאוד כוללני אבל הכותרת מבורכת עוד הרבה יותר מאשר תוכן החוק שמופיע בפנינו. המכשירים שפולטים קרינה בלתי מייננת, אני חושב שמופצים בציבור וברשותם של ילדים נמצאים מכשירים שהם בעלי סיכון מוכח, למרות שלא מתנהלים מחקרים בדבר הסכנות שבהפעלתם או בשימוש בהם, כמו למשל מצביעי לייזר. הדבר הזה יכול לגמור יפה מאוד עין ולצערנו הוא גרם לתאונות. כשהצעצועים האלה בטוחים, ניחא, אפשר למכור אותם ולייצר אותם ברמת בטיחות נאותה. מה שמגיע לארץ עקב היעדר פיקוח זה פשוט כל הבא ליד.

היו"ר אברהם פורז:		קרן לייזר נכנסת להגדרה שלנו?

מנחם מרגליות:			בוודאי. זאת קרינה בלתי מייננת וזה צעצוע 
 				מסוכן למהדרין והוא נמכר באופן הרבה יותר חופשי מאשר טלפון סלולרי. אני שמח שמופיע כאן חוק שתחת המטריה שלו אפשר יהיה להגן על הילדים ועל המבוגרים גם מהדברים האחרים.

שיאלה קנדל:			רציתי להסב את תשומת לבכם למשמעות של 
 				החוק הזה. כפי שצוין קודם, אנחנו מדברים על מגוון רחב מאוד של מכשירים ולכן ההתייעצות עם משרד התקשורת ועם המשרד לאיכות הסביבה היא מאוד חשובה היות ולשני המשרדים האלה ולממ"ג סורק יש מידע וידע מקצועי אשר יכול לתרום בפירוש לאינפורמציה שתצא לציבור הרחב, באיזה פורמט ובאיזה צורה.

לכן צריך גם לחשוב איך יגויסו משאבים על-מנת לאפשר שחוק זה אכן ייושם.

לגבי הטלפונים הסלולריים עצמם. המשרד לאיכות הסביבה, לפני כחצי שנה, כשהתחלנו לדון בנושא הזה, העביר פורמט, איזושהי הצעה לנוסח שמפרטת בדיוק איזה אינפורמציה לתת לציבור, מה הרלוונטיות מבחינת רמות הקרינה לציבור הרחב. אנחנו חושבים שהדבר החשוב הוא שהחומר הזה יחולק לתחנות המכירה של הטלפונים הסלולריים על-מנת לאפשר השוואה לפני שבן-אדם קונה את המכשיר ולא אחר-כך על גבי הטלפון עצמו.

היו"ר אברהם פורז:		זה כתוב כאן. ייקבעו הוראות בעניין חובת מתן 
 				מידע.

שיאלה קנדל:			לגבי נושא שהועלה קודם, נושא התקינה 
 				הבינלאומית בנושא מדידת SAR שהיא ספציפית לטלפונים סלולריים. ישנו תקן בינלאומי לחשיפה מטלפונים סלולריים ומקרינה אלקטרומגנטית, אבל תקן לצורת מדידה של הקרינה אלקטרומגנטית מטלפון סלולרי עכשיו בשלבי סיום והוא יסתיים כנראה בתחילת שנת 2001. כלומר, אם אנחנו רוצים ליישם את זה, יהיה מאוד חכם להיצמד לתקן הבינלאומי כי אז באמת נוכל לגרום להרמוניזציה.

אלי ריכטר:			יש כבר מידע על השפעות רעות של טלפונים 
 				סלולריים. יש כבר דיווחים בספרות המדעית על עודף של סיכון של כאבי ראש וזה מעל ומעבר להרבה מחקרים פיזיולוגיים.

היו"ר אברהם פורז:		באיזה תחום אתה עוסק באוניברסיטה?

אלי ריכטר:			אני ראש היחידה לרפואה תעסוקתית וסביבתית 
 				בבית-הספר לרפואה.
אני מציע שלא נסמוך על שר האוצר כמקור למידע רפואי מוסמך. אם מדובר בהצעת חוק או תקנה, אם אין סימון של התרעה נגד שימוש מופרז של ילדים, זה מחדל.

היו"ר אברהם פורז:		לפי זה גם למבוגרים זה יכול להזיק.

אלי ריכטר:			במיוחד ילדים בגלל רגישות היתר שלהם, רגישות 
 				יתר של מוח צעיר, רכות הגולגולת של הילד הצעיר וכולי.

אופיר פז-פינס:			ילד עד איזה גיל?

אלי ריכטר:			שאלה טובה. אני לא יודע.

אופיר פז-פינס:			באנגליה זה עד גיל 16.

היו"ר אברהם פורז:		באיזשהו מקום צריך לתת לגופים מקום לעשות 
 				הסברה. אם אדם טבע ודין רוצה לומר שלא ייתנו לילדים לדבר, שיאמר.

אלי ריכטר:			מקריאתי את הצעת החוק, לא ברור לי אם אתה 
 				מחייב את השר לרשום את כמות הקרינה של כל טלפון.

היו"ר אברהם פורז:		לפי דגמים.

אלי ריכטר:			על זה אני מברך. לדעתי הקו המנחה צריך להיות 
 				בעידן של אי-ודאות ומידע צובר בקצב מהיר, אני חושב שצריך להיות הרבה יותר מידע.

אופיר פז-פינס:			זה לא רק דגמים. אני הבנתי שיש טלפונים 
 				סלולריים שגם המפעילים משנים את רמת הקרינה וזה תלוי בשיטה. זאת אומרת, הדגם הזה למשל בחברה אחת יכול להיות איקס קרינה ובחברה אחרת וי קרינה.

קריאה:				זה תלוי איפה אתה נמצא ביחס לאתר סלולרי 
 				קרוב.

היו"ר אברהם פורז:		המכשיר יודע שהאנטנה היא רחוקה והוא מגדיל 
 				את ההספק?

קריאה:				כן.

היו"ר אברהם פורז:		זאת אומרת, באיזשהו מקום צריך להיות לנו 
 				אינטרס לריבוי משדרים.

קריאה:				בהחלט.

אלי ריכטר:			כאן אנחנו צריכים ללכת קצת אחורה, צעד יותר 
 				רחוק. הפתרון לבעיה של הקרינה הנקודתית הוא ריבוי של אנטנות, אבל יש בעיה אחרת והיא מהי המשמעות של ריבוי האנטנות. אנחנו יודעים שהיום קרינת הרקע במדינת ישראל היא פי מאה ממה שזה היה במדינות מערביות לפני עשרים שנה.

קריאה:				לא נכון.

היו"ר אברהם פורז:		מה זה קרינת רקע?

קריאה:				רמת הקרינה.

אלי ריכטר:			בשנות ה70- זה היה 0,05.

קריאה:				היום בערך שליש זה סלולרי ושני-שליש זה דברים 
 				אחרים.

אלי ריכטר:			בכל מקרה יש עלייה בחשיפה.

היו"ר אברהם פורז:		בגלל עוד כל מיני דברים שיש להם קרינה.

אלי ריכטר:			כמו אנטנת טלוויזיה ורדיו. יש לנו כאן מה 
 				שמכנים זיהום אלקטרוני. מוקדם מדיי לומר אם זה מהווה סיכון, אבל  יש הרבה מחקרים שמתריעים על סיכון. חלק מהבעיה היא שהרבה מהמקור הוא מקורות ביטחוניים, לא רק בישראל אבל בישראל במיוחד. אנחנו צריכים לחשוב על זה כל פעם שאנחנו נוקטים באיזה צעד שהוא כאילו נקודתי.

היום יש כבר הרבה מחשבה בספרות וגם החלטות ממשלתיות בשוק המשותף והם מיישמים את עיקרון הזהירות המונעת.

אופיר פז-פינס:			איך אתה מציע ליישם את זה בחוק הזה?

אלי ריכטר:			אתה מיישם את זה בחוק הזה עצמו. אתה לא 
 				צריך לפחד מאנשים שאומרים שהם לא יודעים כי יש מספיק התרעות שמצדיקות פעולה. לדעתי הדגל שלך צריך להיות הדגל של זהירות מונעת.

יעקב דבי:			ברשותך, אני רוצה לחזור לנקודה של היצרנים. 
 				אני לא רוצה להקל ראש בזה שהיצרנים בשלב זה מצויים מחוץ לישראל וכולם הם מותגים בינלאומיים מאוד חזקים. הכוח החוזי, לא של סלקום, לא של פלאפון ולא של פרטנר, לא יאפשר להם להכתיב שום פרט.

היו"ר אברהם פורז:		אם הוא לא נותן לך פרטים, מה הבעיה שתיקח 
 				את המכשיר מהמדף, היא תבדוק לך ואתה תפרסם?

יעקב דבי:			הפרסום נועד על-מנת למסור מידע מדויק ונכון.

היו"ר אברהם פורז:		אין מעבדה שיכולה לבדוק את זה בארץ?

יעקב דבי:			אני חייב את הגיבוי מהיצרנים. זה שאני אגיד לו 
 				שאם הוא לא נותן לי, אני לא קונה – במו ידי אני מונע מהציבור הישראלי לקבל את הדגמים הכי משוכללים ואלה הם מותגים מאוד מתקדמים.

מאחר שהיבואן, נציג היצרן או היצרן רוצה להחדיר לישראל מוצר מסוים, הוא צריך להביא הליך אישור ויש כבר חוק בנושא הזה. אני מציע שבמסגרת הליך האישור נחייב אותו למסור את הנתונים של ההספקים והדברים האלה כדי שאחר-כך המפעילים יוכלו להעביר אותם לציבור.

היו"ר אברהם פורז:		איך אתה יכול להכריח אותו? היצרן בקוריאה.

יעקב דבי:			יש אפשרות. הוא חייב לקבל אישור ממשרד 
 				התקשורת ורשיון סחר.

היו"ר אברהם פורז:		אישור סוג וסחר הוא לא לגבי היצרן אלא לגבי מי 
 				שרוצה להכניס לארץ מכשירים כאלה.

יעקב דבי:			הואיל והוא היצרן, יהיה רף כתוב וברור שמי 
 				שרוצה לגשת לפתחו של משרד התקשורת על-מנת לקבל אישור ולשווק את המוצר בתוך ישראל, ימסור את הפרטים האלה.

היו"ר אברהם פורז:		את המוצר אתה משווק.

יעקב דבי:			את המוצר משווק היבואן או היצרן.

היו"ר אברהם פורז:		אתה צריך לתת לי משהו שבאופן משפטי ניתן 
 				ליישום ולאכיפה.

יעקב דבי:			ניתן לחייב.

היו"ר אברהם פורז:		את מי אני מחייב? נניח אני כותב את מה שאתה 
 				אומר, איך אני מחייב את סמסוג בקוריאה?  הוא מביא לכאן אלפי מכשירים.

קריאה:				הוא מדבר על היבואן ולא על החברה.

יעקב דבי:			יבואן או יצרן, מי שמייבא ארצה, שר המסחר 
 				והתעשייה יכול לקבוע שהמכשיר הזה לא יצא מהמכס ללא חוברת שמכילה פרטים מינימליים.

היו"ר אברהם פורז:		אתה הרי היבואן. תגיד לו שימסור את הפרטים. 
 				מבחינתי אני קניתי את המכשיר אצלך ולא אצל היבואן.

יעקב דבי:			כוח הקנייה שלנו בישראל, אנחנו בכל-זאת מדינה 
 				קטנה, היצרנים לא מוכנים להתיישר לפי הרצונות של המפעילים. חשוב מאוד שהוא ידע שלא אני הבעיה אלא שזו בעיה ממלכתית ואני רוצה לשתף פעולה.

היו"ר אברהם פורז:		אתה תמסור את זה למעבדה בארץ והיא תיתן לך 
 				את הנתונים. עמדתך ברורה למרות שהיא קצת בעייתית.

יעקב דבי:			אם אני עושה בדיקה אצלי במעבדה ואני מפרסם 
 				את זה, אני משחרר אותו מאחריות כלפי כיוון שאני בדקתי ואני פרסמתי והוא יאמר שזה לא הוא. יש כאן משהו מאוד רגיש אבל אני חושב שהוא פתיר. אני אומר שאפשר להוסיף שורה וחצי בתקנות ולומר שמי שרוצה לייבא ארצה מוצרים, יצרף חוברת עם מידע מינימליסטי כפי שייאמר בתקנות.

מיכאל לוינקרוין:		ציין האדון ממוטורולה שחסר קריטריון אחיד 
 				למדידה וכי בהיעדר קריטריון כזה בעצם אין שום משמעות לקטע של הסימון. אנחנו נמצאים עכשיו בתהליך של קביעת תקן כאשר התקן יגדיר איך בודקים ויחייב את המוצר לעמוד ברמות שנקבעות על-ידי פעילות של המשרד לאיכות הסביבה, כאשר בחלק מהתקן יוגדר גם תהליך הסימון, איך מסמנים וכן הלאה. ברגע שהתקן הזה יוכרז כתקן רשמי, סגרנו את הפרצות.

אם משרד התעשייה והמסחר יחליט להכריז על זה כתקן רשמי, הנושא הזה בעצם מטופל במנגנון שצריך להיות חופשי וכן הלאה.

אלן זיסבלט:			אנחנו צריכים לזכור שחוק הגנת הצרכן הוא 
 				בעצם חוק עם מטרה מסוימת והוא חוק אזרחי. אנחנו כמובן לא יכולים לפתור את כל הבעיות של פיקוח על יבוא ויצוא וכולי. גם אם היינו מעדיפים מיקום אחר של ההוראה, אני מבין את המטרה. אנחנו צריכים להתייחס אך ורק לנושא של סימון ולא מעבר לזה. עם כל הכבוד אנחנו לא יכולים להכניס לחוק הגנת הצרכן כל מיני הוראות לגבי הפיקוח על יבוא ועל שיווק של המצרכים והשירותים האלה.

אני קצת מוטרד ממה שאני לומד כאן היום, כי בעצם אנחנו קובעים חובה – ויכול להיות שהשר יוכל להסתדר עם זה – להוציא צווים לגבי מגוון רחב מאוד. אין לשכוח שכפי שאמר מר קמחי לשר יש היום סמכות לפי חוק הגנת הצרכן להתייחס לסיכונים, כולל הסיכונים הבריאותיים. אני מבין שהוא לא עושה מספיק ואני מבין שכאן מדובר על נושא מאוד קריטי ורגיש.

היו"ר אברהם פורז:		אני מציע לצורכי הגדרה שאנחנו נפריד בין 
 				מכשירים פולטי קרינה באופן כללי לבין מכשירי טלפון המקושרים בעזרת מתקני אלחוט, דהיינו טלפונים סלולריים.

אני חושב שאנחנו צריכים לומר שלגבי טלפונים סלולריים השר חייב להתקין תקנות תוך זמן שנקבע ולגבי השאר הוא רשאי כי באמת יש פה מגוון עצום של דברים ואולי הוא לא יכול לעמוד בכולם ואולי לא צריך לגבי כולם.

כאמור, אנחנו נפריד בהגדרה בין מכשירים פולטי קרינה שכולל הכל ובין טלפונים סלולריים ומערכות שמקשרות טלפונים סלולריים באופן ספציפי. על ההגדרה נעמוד אחר-כך.

"השר באישור ועדת הכלכלה של הכנסת יקבע הוראות בדבר וכולי". לגבי מכשירים שהם אינם טלפונים סלולריים – "השר רשאי באישור ועדת הכלכלה של הכנסת לקבוע הוראות בדבר חובת מתן מידע הקשור וכולי". לגבי מכשירים סלולריים נאמר שתוך חצי שנה.

אופיר פז-פינס:			אני מציע ארבעה חודשים.

היו"ר אברהם פורז:		נכניס סעיף בו נאמר שהשר באישור ועדת 
 				הכלכלה, אם מאיזשהו טעם הוא לא הספיק, נאריך לו את המועד עד חצי שנה. אני לא רוצה שיהיה מצב והוא לא קיים את חובתו.

אופיר פז-פינס:			פטרת אותו מיתר הנושאים ונשאר רק הנושא 
 				הזה, וזה כבר מקל עליו. תן לו שלושה חודשים ועוד שלושה חודשים.

היו"ר אברהם פורז:		 בסדר, הוא יקבע תוך שלושה חודשים כאשר 
 				באישור ועדת הכלכלה של הכנסת אפשר להאריך את המועד לעוד שלושה חודשים, אם הוא לא הספיק.

יעקב דבי:			אפשר לדעתי לומר בהגדרה: מכשירי טלפון נייד 
 				המקושרים בעזרת מערכת של מתקני אלחוט. אתה הרי רוצה לפתור את הבעיה של מכשירי אלחוט משדרים.

היו"ר אברהם פורז:		לא איכפת לי לומר מערכות תקשורת אלחוטיות.

יעקב דבי:			מכשיר אלחוטי שהצרכן מדבר אתו.

אופיר פז-פינס:			אתה מציע  לומר: "מכשירי טלפון נייד 
 				המקושרים בעזרת מערכת של תקני אלחוט הבנויה בשיטה התאית".

יעקב דבי:			לעצור ב"אלחוט".

היו"ר אברהם פורז:		יש פה המון מערכות שהוא לא יספיק לעשות תוך 
 				התקופה הזאת. יכול להיות שיש כל מיני מערכות אלחוטאיות,  יש מגן דוד אדום, מכבה אש, משטרה וכולי.

יעקב דבי:			הוא יכול להתחיל עם הסלולרי ואחר-כך להמשיך.

יצחק קמחי:			אני רוצה שוב להבהיר את המגבלות של החוק. 
 				חוק הגנת הצרכן עוסק במוצרים לשימוש אישי ביתי ומשפחתי. למשל, מגן דוד אדום ומערכות כאלה, זה לא ייכנס לכאן.

קריאה:				פסקה אחת תאמר: "מכשירי טלפון נייד 
 				המקושרים בעזרת מערכת של מתקני אלחוט הבנויה בשיטה התאית". הפסקה השנייה תאמר: "כל מכשיר או מכונה אחרים המיועדים לצרכן וכולי".

היו"ר אברהם פורז:		הוא קובע את זה בתקנות ואנחנו גם מנסחים את 
 				זה במובן הזה שהשר רשאי באותן תקנות גם לקבוע את דרכי הפרסום. זאת אומרת, השר יכול לקבוע אם זה יהיה על גוף המכשיר. כמו שכתוב כאן, על מכשיר או בדרך אחרת.

יעקב דבי:			אני מציע להוסיף בסעיף 2, שורה 3: "או הנוצרת 
 				בהפעלתם גם בשלב היבוא".

היו"ר אברהם פורז:		הצרכן מכיר גורם אחד, את זה שמכר לו את 
 				המכשיר. הצרכן לא יכול להתחיל ללכת בשרשרת מי סיפק לו וכולי. תאר לך שמדובר במכשיר שמורכב מספקים שונים כאשר הסוללה באה ממקום אחד והאנטנה ממקום אחר. הוא יתחיל לחפש כל אחד מהספקים? הוא יודע מי מכר לו את המוצר.

לדעתי – אני לא נותן כאן עצות משפטיות – אם היצרן סיפק לך מכשיר שהוא בניגוד לתנאים, הוא רימה אותך או לא ניתן לך אינפורמציה מדויקת ואתה תיתבע, יש לך עילת תביעה נגדו לפי צד ג'. אנחנו לא יכולים ללכת לחפש את יצרני החלקים.

ברוריה ון-רייך:			מכשיר טלפון נייד, הביטוי שאנחנו משתמשים 
 				בחקיקה זה ציוד קצה.

אופיר פז-פינס:			תשאלי עשרה אזרחים במדינה ותראי שהם לא 
 				יודעים.

היו"ר אברהם פורז:		היא צודקת. זה לא טלפון סלולרי. גם המכשיר 
 				שאני לוקח בבית בקו הרגיל שלי ומטייל אתו במטבח, הוא גם כן מכשיר אלחוטי.

ברוריה ון-רייך:			לא בשיטה התאית.
				דיברנו על סימון על גבי המכשיר ואני רוצה לומר שהמנכ"ל שלנו נפגש עם היצרנים והם בפירוש הודיעו שאם הם יצטרכו לעשות זאת, הם פשוט לא יביאו את המכשיר. אנחנו מציעים שהם ישימו את האינפורמציה בתוך הקופסה ולא על המכשיר עצמו.

אופיר פז-פינס:			לא חייבנו לשים על המכשיר.

היו"ר אברהם פורז:		ברגע שפותחים את המכשיר ומוציאים את 
 				הסוללה, יש שם מדבקה ושם כתובים כל מיני דברים. לדעתי אין שום בעיה להדביק מדבקה נוספת שאומרת שמכשיר זה פולט איזה פורמולה שאיש ממילא לא יבין אותה.

ברוריה ון-רייך:			אם לא יבינו אותה, לא נרוויח כלום.

היו"ר אברהם פורז:		אנחנו לא קובעים לשר. הוא זה שיקבע את דרכי 
 				הפרסום.
אנחנו מסכמים שדרכי הפרסום, בין אם זה על המכשיר עצמו, בין אם במצורף אליו, בין אם זה בדרך אחרת, ייקבעו באותן תקנות.

ברוריה ון-רייך:			זה בהתייעצות אתנו.

אופיר פז-פינס:			בשום פנים ואופן לא. הוא יתייעץ אתכם באופן 
 				בלתי פורמלי.

היו"ר אברהם פורז:		למה זה צריך להיות בהתייעצות אתכם?

ברוריה ון-רייך:			משרד התקשורת אחראי על אישור מתן הסוג 
 				ואנחנו לא רוצים שיהיו כאן שתי מערכות שאחראיות על אותו הדבר.

אופיר פז-פינס:			יש את שר הבריאות ואת השר לאיכות הסביבה.

היו"ר אברהם פורז:		אני אומר לכם משהו שאני אומר כשאציג את 
 				החוק לקריאה שנייה שלישית. כמובן שלדעתי השר צריך להתייעץ עם אנשי המקצוע בתחום. אולי הוא חושב שמכון התקנים מבין בזה מספיק ואז הוא יתייעץ אתה. אולי הוא יחשוב שמכון התקנים לא מבין מספיק והוא ירצה להתייעץ עם מישהו אחר. יש אלף ואחד גורמים שיכולים להיות בהתייעצות ואני רוצה להשאיר את זה לשיקול דעת השר.

אני אסביר במליאה שאנחנו מצפים מהשר, ככל שאין לו את הידע המספיק במשרדו, שיתייעץ עם כל הגורמים.

ברוריה ון-רייך:			במקרים כאלה כותבים את זה במפורש.

היו"ר אברהם פורז:		אין צורך. אני לא בטוח שאתם מבינים באספקט 
 				הרפואי של הקרינה.
לגבי התקנות אמרנו, שלושה חודשים ועוד שלושה חודשים. לגבי תקנות אחרות, הוא רשאי ולכן אין מועד.

קריאה:				אנחנו רוצים שבשלבי הניסוח תסמיך אותנו. אם 
 				נראה שיש צורך להוסיף הגדרה של קרינה בלתי מייננת.

היו"ר אברהם פורז:		אם יש צורך, נכתוב את כל ההגדרות כך שיהיו 
 				ברורות לחלוטין.

אלן זיסבלט:			אני מבקש בכל-זאת לשקול. לגבי הטלפונים 
 				הסלולריים, לגבי התחום הבעייתי, בבקשה לכתוב סעיף מיוחד פלוס חיוב.

לגבי היתר, יש לנו כבר היום סמכות כוללת ונאמר בסעיף 17(ב)(2) לחוק הגנת הצרכן: "השר רשאי לקבוע בצו פרטים נוספים שיש לציין לרבות וכולי, בהיותם מסוכנים לשימוש דרך השימוש בהם וכולי".

היו"ר אברהם פורז:		עוד לא הגענו למסוכנים אלא הגענו לאינפורמציה 
 				שכרגע היא נייטרלית.

אופיר פז-פינס:			אני רציתי לומר שזה מסוכן לציבור, אבל שיכנעו 
 				אותי לא וזו הייתה הפשרה.

היו"ר אברהם פורז:		יכול להיות שאנחנו עוד לא יודעים אם הקרינה 
 				הזו היא טובה או רעה או מה היא עושה, אבל מותר לאנשים לדעת שזה פולט קרינה,  ואם מישהו קצת פרנואידי, שלא יתקרב לזה.

אלן זיסבלט:			אנחנו מדברים כנראה על מגוון מאוד רחב של 
 				דברים ואני לא יודע אם אני רוצה דווקא בסעיף מיוחד לדבר על זה. אני הייתי מעדיף  להוסיף את זה לתכונה הרלוונטית לסימון בסעיף 17.

לאה ורון:			סעיף 17(ב)(2).

היו"ר אברהם פורז:		אני מציע שתבוא בדברים עם הגברת בנדל. אנחנו 
 				מוכנים להפריד את הסלולרי מאחרים, אולם אנחנו רוצים שבחוק הגנת הצרכן תהיה לשר סמכות לקבוע חובת סימון של מוצרים פולטי קרינה גם אם אין הוכחה שהם מסוכנים. עצם הקרינה היא נתון שהצרכן צריך לדעת וישקול.

אלן זיסבלט:			אני מנסה למנוע טלאים.

היו"ר אברהם פורז:		בסעיף 2 ננסח את זה באופן שיהיה גם לגבי 
 				מוצרים פולטי קרינה וצריך להגדיר מה הם.

אהוד נאמן:			לנו יש אחריות חוקית לגבי קרינה בלתי מייננת 
 				ולכן ביקשתי שתהיה התייעצות עם השרה לאיכות הסביבה.

היו"ר אברהם פורז:		יתייעצו גם אתכם.

אופיר פז-פינס:			אני מוכן לקבל את הצעות כל הגורמים ובלבד 
 				שיקבלו הצעתי להכניס את סעיף הילדים.

היו"ר אברהם פורז:		לא.
				רבותיי, בכפוף לזה אנחנו מחליטים, על דעת המציע ועל דעת הוועדה, להביא את הצעת החוק לקריאה שנייה שלישית.

אני מודה לכולכם.







הישיבה ננעלה בשעה 11:45






